Paramedici stop om hond te probeer redDie hond wat raakgery is. Foto: Netcare 911 Paramedici van Netcare 911 het Dinsdagoggend iets buitengewoon gedoen deur ŉ hond wat deur ŉ motor raakgery is, te behandel. Chris Botha, woordvoerder van Netcare 911, het gesê die hond is omstreeks 06:20 in Main Reefweg in Roodepoort, Johannesburg, raakgery en aan die kant van die pad vir dood gelaat. “Besorgde omstanders het na die hond gehardloop en die dier probeer help. ŉ Ambulans was in daardie stadium op pad na ŉ noodgeval en het verby die omstanders gery,” het Botha gesê. Die omstanders het die ambulansbestuurder se aandag getrek en gevra om stil te hou, wat hy gedoen het. “Die paramedikus het aan hulle verduidelik dat hulle eintlik op pad was na ŉ ander noodgeval, maar toe besluit om ŉ ander noodvoertuig te versoek om daarheen te gaan, sodat hulle na die hond kon omsien.” Die hond was ernstig beseer. Paramedici het die hond se bloeding gestop. Die hond is op ŉ draagbaar geplaas en na die Roodekruin-dierekliniek geneem waar ŉ veearts dit ondersoek en x-strale laat neem het. Die hond by die veearts. Foto: Netcare 911 “Ongelukkig was die hond se beserings te erg en was die menslike ding om te doen om die hond uit te sit. Dit was vir paramedici hartseer nuus, maar hulle is daar weg en het aangegaan met hul daaglikse pligte,” het Botha bygevoeg.